चंडीगढ़. फिल्म थ्री इडियट्स में एक्टर आर माधवन के पिता का किरदार निभाने वाले एक्टर परीक्षित साहनी मूल रूप से पाकिस्तान से हैं। परीक्षित जब महज तीन साल के थे तब पाकिस्तान से भारत आए। विभाजन के वक्त जो दंगे हुए उस दर्द को वे अब महसूस करते हैं। कहते हैं, तब बच्चा था, समझ नहीं पाया था। यह खून-खराबा क्यों हो रहा है, क्यों लाशें गिरी पड़ी थीं सड़कों पर, औरतों के साथ तो बहुत बुरा हुआ था। यह सब हुआ क्यों? अब समझा हूं। इसलिए उन यादों को ताजा नहीं करना चाहता। यह बात चंडीगढ़ के टैगोर थिएटर में हुई मोहम्मद रफी मेमोरियल नाइट-2015 में शिरकत करने पहुंचे एक्टर परीक्षित साहनी ने dainikbhaskar.com से सांझा की।
100-100 बार देखी है बलराज साहनी की फिल्म...
भले ही मैंने टीवी और फिल्मों में अच्छे किरदार निभाए हैं। भले ही एंटरटेनमेंट इंडस्ट्री से जुड़े मुझे लंबा अरसा हो गया है, पर मैं आज भी ये सोचता हूं कि मैंने कुछ हासिल नहीं किया है। क्योंकि जब हम यह सोच लेते हैं कि हमने बहुत कुछ हासिल कर लिया है, उसी वक्त हम खत्म हो जाते हैं। हमारी सफलता वहीं रुक जाती है। समझो वहीं पर किताब का अंत हो जाता है।
परीक्षित साहनी एक्टर बलराज साहनी के बेटे हैं। इसलिए उन्होंने पिता के संस्कारों को भी हमसे शेयर किया। कहने लगे, पिता जी हमेशा कहते थे, रोज भगवान के आगे प्रार्थना करो कि आज मुझे कुछ नया सीखना है। मेरे पिता मेरे लिए खुदा थे। मैं तो उनके सामने कुछ भी नहीं। उनसे खुद की तुलना करने के बारे में सोच भी नहीं सकता। 100-100 बार उनकी फिल्में देख चुका हूं, वाकई उनका मुकाबला नहीं है।
आमिर-सलमान काफी प्रोफेशनल हैं...
एंटरटेनमेंट इंडस्ट्री में आए बदलाव बोले, आजकल के नौजवान एक्टर काफी प्रोफेशनल हो गए हैं। मैंने आमिर खान के साथ काम किया है और इन दिनों सलमान खान के साथ भी एक मूवी की शूटिंग कर रहा हूं। अब के एक्टर्स में भरपूर अनुशासन है। सभी सीख कर आए हैं। हमारे समय में तो लोग इंडस्ट्री के थपेड़े खाकर सीखा करते थे। रही फिल्मों की बात, तो पहले भी अच्छी और बुरी फिल्में बना करती थीं और आज भी वैसा ही है। हॉलीवुड में भी ऐसा ही होता है।
साहनी ने बताया कि उन्होंने थिएटर, टीवी और फिल्म तीनों में काम किया है। कहते हैं, तीनों बहनें हैं। तीनों में फर्क है तो बस टेक्नीक का। वैसे फिल्मों में काम करना ज्यादा आसान है, क्योंकि फिल्में इत्मीनान से बनती हैं और टीवी में सब कुछ तेजी से होता है।
आगे की स्लाइड्स में देखें तस्वीरें... और पढि़ए बातचीत के कुछ और अंश...
hin_Deva hin_Deva hin_Deva hin_Deva bho_Deva hin_Deva hin_Deva hin_Deva